**КӘСІБИ ИДЕНТИФИКАЦИЯ: МҰҒАЛІМНІҢ ИДЕНТИФИКАЦИЯСЫНА ШОЛУ**

PhD докторанты, 1-курс **Нурымбетов Е. Ш.**

*Ғылыми жетекші: социологиядан PhD, әлеуметтану және әлеуметтік жұмыс кафедрасының аға оқытушысы Шабденова А. Б.*

*Әл-Фараби атындағы Қазақ Ұлттық Университеті*

**Аннотация**

Мақалада тұлғаның кәсіби сәйкестендіру теориясының негізгі ережелері көрсетілген, шетелдік ғалымдардың еңбектерін жалпылауға негізделген осы терминге анықтама берілген, осы процеске байланысты негізгі категориялар мен негізгі ұғымдар қарастырылған. Идентификация термині динамикалық өзгерістерге ұшырап отыратын құбылыс екеніне көз жеткізіп, түрлі мамандықтарда (инженер, психолог, мұғалім) өзіндік қырлары болғаны сияқты, мұғалім идентификациясын ішінара зерттеуде де пікірлер плюрализмі орын алды. Еңбекте болашақ және қазіргі мұғалімдердің кәсіби сәйкестендіруі проблемасын мектепке дейінгі, бастауыш, орта және жоғары сыныптар мұғалімдерінің кәсіби идентификациясының құрылымы мен ерекшеліктері анықталды.

**Кілттік сөздер:** кәсіби идентификация, кәсіби даму, мұғалімнің идентификациясы

**Introduction**

Қазір әлемде “кәсіби идентификация” ұғымы әртүрлі ғылым салалары тарапынан кеңінен зерттеліп жатыр. Философия, психология, менеджмент, әлеуметтік психология және социология ғалымдары өз көзқарастары бойынша кәсіби идентификацияға өзіндік түсініктеме беріп, зерттеу объектісі ретінде қолға алды. Тек 2013-2017 жылдар аралығында Web of Science Core Correlation, Scopus және EBSCOhost базаларында осы тақырыпта 7377 мақала жарияланған. [1, Б. 1-11]

Ғалымдар сәйкестендіруді үш дәстүрлі тәсілмен зерттеген: Э.Эриксон, Дж.Марсия, А.Уотерман ұсынған психоаналитикалық бағыт, К.Кули, Дж.Мид, И.Гофман, Р.Фогельсон, Л.Краппман ұстанған символдық интеракционизм, Ю Хабермас, Х.Таджфел, Г.Брейквелл, Дж.Тернердің когнитивті психологиясы. Сәйкестендірудің құрылымына кіретін құндылықтар, мақсат және сенімдері Э. Эриксон, А. Ватерман, Дж. Мид, Дж. Марсианың шығармашылық жұмыстарында орын алды. [2, Б. 132-135] Этникалық және ұлттық бірегейліктің психологиялық қырынан психология ғалымдарынан Д. Форсайт, В. Бромлей, Ю. В. Вайденфельд, Г. Мейер, Р. Шпель, Г. Хансен, Х. Шульц, Х. Лутц, Й. Д. Гаугер және басқалар зерттеген. Кәсіби шеберлік пен кәсіби өзін-өзі анықтау мәселелері Ресейлік Е.А.Климов, Н.С.Пряжников, А.К.Маркова, А.Ф.Бондаренко, В.В.Овсянникова, С.И.Макшанова, Н. Ю.Хрищева, Е.В.Сидоренко, Т.В.Кудрявцева, С.А.Боровикова, Е.М.Борисова, В.А.Бодрованың еңбектерінде зерттелген. Отандық Шайкемелев М.С, Рахымбеков А.Ж, Есенгабылова Н.Ж, Тогжанова Ж.К, Исмаилова Г.К, Оспанов Т.Т, Султаниязова Н. Ж еңбектерінде ұлттық және этникалық бірегейліктің проблемалары қарастырылған, дегенмен, отандық ғылыми еңбектерде кәсіби идентификация проблемасы ауқымды зерттелмеген.

**Methods**

«Идентификация» және «кәсіби идентификация» ұғымдарының мазмұны

Латынша «Idem» сөзі – «өте ұқсас» , «теңдей», «бірдей» деген мағынаға саяды, ол уақыт бойынша өзгермейтіндіктің белгілі бір формасын қамтиды. Антонимі болса – «әр түрлі», «өзгеретін» деген сөздер. [3, Б. 19] Идентификация сөзі қазақшаға «идентификация, сәйкестендіру, бірдейлендіру» (Русско-казахский терминологический словарь "История") немесе «тақылеттестену, бірегейлену, сәйкестену» (Русско-казахский терминологический словарь "Философия и политология") деп аударылады. Идентификация (лат. Identification - сәйкестендіру) - сәйкестендіру, сәйкестікті белгілеу, яғни бірегейлендіру, бір нәрсенің бір нәрсеге толық ұқсастығы [4, Б. 260]

Ағылшын тіліне идентификация сөзінің социологиялық мағынасы «әлеуметтік топтың құндылықтары мен мүдделерін жеке тұлға ретінде қабылдау» деп берілсе, психологиялық мағынасы «өзіне басқа адамның қасиеттерін немесе ерекшеліктерін беру процесі» немесе «басқаны өзін-өзі кеңейту ретінде қабылдау» деп тәржімаланған. ([www.dictionary.com](http://www.dictionary.com)) Мерриам-Вебстердің онлайн сөздігі бойынша (www.merriam-webster.com), «кәсіби» (professional) сөзі қазіргі қолданыста төрт мағынаны білдіреді: (а) «әуесқойлық дәрежеде пайда табу немесе күн көру үшін айналысатын іс-әрекеттер немесе қызметтерге араласу немесе жасау»; (b) «мамандыққа қатысты жұмыс жасау»; (c) «мінез-құлық ұстанымын кәсіп ретінде ұстану»; (d) «кәсіпқой, әсіресе кәсіби ізденумен немесе қызметпен айналысатын». Соңғы үш анықтаманы Фицджеральд А. өзінің концептуалды талдауында зерттеген кәсіби идентификацияның тұжырымдамасы ретінде қабылдаған. [5, Б. 1-26]

**Discussion and results**

Миронова С. П. кәсіби сәйкестендіруді екіге бөліп қарастырған. Бір жағынан ұқсас немесе бір түпті объектілердің бір-біріне ұқсастығын немесе сәйкестігін белгілеу болса, екінші жағынан, сәйкестігі белгіленген осы әрекеттің нәтижесі – кәсіби өзін-өзі сәйкестендіру (профессиональная самоидентификация) болып табылады. [6, Б. 81-90] Стайлз М, медициналық білім беру саласында халықаралық дәрежедегі маман, өзін-өзі сәйкестендіру және өзін-өзі реттеу процестері кәсіби маман болып қалыптасудың негізін қалайтын міндеттер екенін айтады. [7, Б. 81-82]

Кәсіби идентификацияның концептуалды талдауын жасаған Фицджеральд А. бұл терминнің ғылыми әдебиеттерде нақты анықтамасы жоқ екенімен қоса, кей жағдайларда қарама-қарсы мағыналарда да қолданылатынын айтқан. Сол себепті бұл саладағы жаңа зерттеу жұмыстары алдыңғы еңбектермен салыстырғанда басқа бағыттарда өрбуі және мамандарды шатастыруы мүмкін. [5, Б. 19] Кәсіби мамандардың «өздерінің кәсіби идентификациясы» туралы нақты түсініктемелері жоқ екенін С. Ниридің жүргізген зерттеуінде берілген жауаптардан да көруге болады. Жауаптардың әртүрлілігі жалпыға ортақ кәсіби сәйкестікті анықтауға мүмкіндік бермейтінін дәлелдейді. [8, Б. 14-15] Идентификация – айнымалы процесс, демек, бұл тұрақты емес, динамикалық және бұл үнемі өзгеріп отыратын құбылыс. Оған тұлға да, контекст те кіреді. Контекст шеңберінде адамдар кәсіби ерекшеліктерді әсер етуші компоненттер ретінде қабылдайды.

Кәсіби идентификация қоғамдық институттардың әр қайсысына өзіндік бөлек болып қарастырылуы жан-жақты зерттеулердің бір мәмілеге келе алмағандығынан туындап отыр. Кәсіби сәйкестендіру процесінің құрылымдық компоненттерін гносеологиялық, когнитивті, субъективті, аксиологиялық, праксиологиялық деп ажыратуға болады.

(a) гносеологиялық - кәсіби сәйкестендіруге қажетті әлеуметтік және кәсіби білім; (b) когнитивті - қалыптасқан когнитивті модельдер мен кәсіби идентификация механизмдері; (c) субъективті - психологиялық және рухани-психикалық жоспары; (d) аксиологиялық - кәсіби өмірдегі жеке өмірлік құндылықтар иерархиясы; (e ) праксиологиялық - психологиялық-педагогикалық қолдау технологиясын қолдану арқылы анықталатын жеке тұлғаның кәсіби сәйкестендіру қызметінің тиімділігі. [6, Б. 81-90] Бугайчук Т.В. болашақ мұғалімдердің кәсіби сәйкестендіруін үш құрылымдық компонентін анықтап, (a) олардың өзін кәсіби маман ретінде қабылдауы; (b) мамандықты қабылдауы; және (c) сол қоғамдық топтың құндылықтарын қабылдауы екенін жазған. [9, Б. 126-128] Висконсин Мэдисон университетінің профессоры Джеймс Пол Джи идентификацияны төрт түрлі қырынан қарастырады: (a) табиғи идентификация (nature-identity) адамның табиғатынан туындайды; (b) институционалды идентификация (institution-identity) билігін мойындаған құрылымдағы позициясынан туындайды; (c) дискурсивті идентификация (discourse-identity) басқалардың өзі туралы ойы мен сөзінен туындайды; (d) жақындық идентификациясы (affinity-identity) сыртқы топтарға қатысты практика жүзінде анықталады. [10, Б. 99-125]

Щербакова инженерлердің кәсіби сәйкестендіруін нарықтық экономика өлшемдерімен бағалап, қазіргі индустриалды заманда машиналар мен технологиялардың мамандарды ауыстыру процесінде инженерлердің әлеуметтік жағдайларын кәсіби сәйкестендірумен бірге қарастырады. Инженерелердің идентификациялық матрицасын жаңа кәсіби дағдылар мен қасиеттер иелену, яғни «кәсіби капиталдандыру» және өзін-өзі жүзеге асыру, креативтілік, икемділік, қызықты шығармашылық жұмыс, яғни «бәсекелестік» компоненттерінен құрылатынын дәлелдейді. [11, Б. 212-215] Әлеуметтік және кәсіби сәйкестендірулер арасында өзіндік параллель жүргізген Дмитриенко В. өзінің еңбегінде заманауи психологтарға қойылатын талаптардың қиындығынан және қоғамдық процестердің тез ағуынан кәсіби және әлеуметтік сәйкестендіру тұлғалық қабілеттерді біріктіретіндігін көрсетті. Олар: (a) кәсіби шеберлік, (b) мотивациясы және (c) құндылықтары. [12, Б. 224]

Мұғалімнің кәсіби идентификациясын өз алдына жеке зерттеу саласы етіп 2002-жылы Доу Бейард және басқалар қарастырды. Олар 1988 жылдан бұрын бұл салада айтарлықтай ауқымды еңбектер жоқ екенін айтып, 1988-2000 жылдар аралығында мұғалімнің кәсіби идентификациясы тақырыбында жазылған 25 мақаладан 22-ін жарамды деп тауып, сол еңбектер бойынша «Мұғалімнің кәсіби сәйкестігі туралы еңбектерді қайта зерттеу» деген жұмыс жүргізді. [13, Б. 107-128]

Білім беру саласы мен педагогика саласы мұғалімнің кәсіби идентификациясын зерттей келе, идентификация термині динамикалық өзгерістерге ұшырап отыратын құбылыс екеніне көз жеткіземіз. [14, Б. 175-189] Әсер етуші факторлар ішкі, яғни тұлғаның сезімдері, эмоциялары және мотивациясы сияқты [15, Б. 732-755] және сыртқы факторлар, яғни мұғалімдердің қоғамдағы орны, әлеуметтік жағдайы және тәжірибесі [16, Б. 219-232] секілді болып екіге бөлінеді. 2020-жылдың бірінші ширегінен бастап бүкіләлемдік Covid-19 пандемиясы да білім саласына айтарлықтай әсер етіп, мұғалімдердің кәсіби сәйкестендіруіне өзіндік өзгерістер енгізді. [17, Б. 639-656]

Мұғалімдердің кәсіби сәйкестендіруі туралы әдебиеттерді әр түрлі аспектілеріне назар аудару негізінде үш зерттеу категориясына бөлуге болады: (1) мұғалімдердің кәсіби сәйкестендіруін қалыптастыру және дамыту; (2) мұғалімдердің кәсіби идентификациясын анықтау; және (3) мұғалімдердің әңгімелері нәтижесінде ұсынатын кәсіби сәйкестендірудің сипаттамаларын анықтау. [13, Б. 107-128] Осы үш категорияның біріншісіне ғалымдар көп көңіл бөліп терең зерттеді, сондықтан бұл зерттеулердің көпшілігі мұғалімнің идентификациясын қалыптастыру мен дамытуға бағытталды, ал олардың аз бөлігі ғана сәйкестендірудің мазмұнын зерттеді. Бошамп пен Томас мұғалімнің идентификациясын анықтау барысында «мен» ұғымын, агенттіктің, эмоцияның, баяндаудың, дискурстың және рефлексияның рөлдеріне тоқталды. Контексттік факторлардың әсері және жас мұғалімдер мен мұғалім болатын болашақ мамандардың идентификациясын атап өтті. [14, Б. 175-189]

2013 жылы Румынияның Бабеш Болай университетінде жасалған зерттеу мұғалім идентификациясы бойынша жасалған негізгі жұмыстардың бірі болып саналады. Клаудиа Ленута және басқалар осы салада бұрын жазылған еңбектерді қарастырып мұғалім идентификациясын мұғалімдердің өздеріне анкета жасау арқылы анықтауды мақсат еткен. Румыниялық мұғалімдерге берілген сауалнамада «мұғалім деген кім?» деген сұраққа берулері сұралған.

(a) Жұмысшы сипаттамалары

(b) Қызметкерлерге қойылатын талаптар

(c ) Тәжірибеге қойылатын талаптар

(d) Кәсіби талаптар

(e ) Кәсіп туралы ақпарат

(f) Персоналдың сипаттамалары

Мына алты категориядан құралған 25 тармақшадан мұғалімдерге бірнешеуін таңдауға рұқсат берілген. Таңдалған жауаптар бойынша мәліметтер «21ST» (21 Statement Tests) методикасымен жиналған. Нәтижелердің көп түрлілігі бойынша авторлар барлық тармақшаларды үш негізгі тұлғалық, кәсіби және жағдайға байланысты факторлар астына топтап, жағдай мен уақытқа байланысты олар бір-бірінен басым болуы мүмкін екенін айтады. [18, Б. 315-319]

Тіл мұғалімдерінің сәйкестендіруін зерттеген Карими мұғалім идентификациясы түсінігінің қалыптасуында ұстаздар өздерін оқытушы және оқушы ретінде де қарастыруы керек екенін айтады. Ұстаздық тәжірибелері, практикалық өтілі, контекст, жарқын болашағына сенімі және жылы адами қатынастармен бірге мұғалім сәйкестендіруінің негізгі компоненті мұғалімнің үйренуге ашық және өзін маман ретінде жетілдіруге дайын болуы кіреді. [19, Б. 25-26]

**Conclusion**

Сәйкестендіру мұғалімнің дамуына, кәсіби қызметіне және сынып жұмысына жалпы көзқарасқа байланысты өлшемдердің кең ауқымын білдіретіндіктен [20, Б. 21-48] жеке тұлғаны есепке алмай мұғалім мен мұғалім жұмысының бір аспектісіне тоқталу мүмкін емес. Кәсіби идентификация түрлі мамандықтарда (инженер, психолог, мұғалім) өзіндік қырлары болғаны сияқты, мұғалім сәйкестендіруін зерттеуде де пікірлер плюрализмі орын алады. Мектепке дейінгі оқыту, бастауыш, орта және жоғарғы сыныптар мұғалімдерінің әркелкі сәйкестендіруі болатынын [18, Б. 315-319] және тәжірибелі немесе жаңадан мұғалімдік жұмысын бастаған мамандар арасында да идентификацияның тең болмайтынын көрсеттік. [19, Б. 26]

Мұғалім идентификациясының дамуы және зерттелуі алдағы жылдарда одан әрі дами түсетініне қарамастан, мұғалім даярлау институттарын мұғалімдердің кәсіби сәйкестендіруін дамытатын бірден бір орталық ретінде қабылдап, сол педагогика шаңырақтарының астында болашақ мұғалімдерде өзіндік құндылықтар да қалыптастыруымыз керек.

Мұғалімдердің кәсіби идентификациясының құрылымын негізгі және перифериялық элементтер тұрғысынан зерттей отырып, бұл зерттеу әр түрлі жеке, кәсіби және контексттік элементтерді қамтитынын көрсету арқылы тақырып туралы мәліметтерді кеңейтті. Мұғалімдік мәселелері әлі де үздіксіз реформалардың өзегінде тұрғанын ескере отырып, мұғалімдердің кәсіби сәйкестендіруі және оның құрылуы ғылыми-зерттеу жұмысының күн тәртібінде болады.

Қазақстанда «Педагог статусы» заңы қабылданып, мұғалімдерге мемлекет тарапынан материалдық, менталдық, физиологиялық және басқа да қолдаулар көрсетіліп жатқанда [21] мұғалім идентификациясы қазақстандық қоғамда ары қарай зерттелуге ашық тақырып болып қала береді.

**References**

1. Judita Kasperiuniene and Vilma Zydziunaite, 2019. A Systematic Literature Review on Professional Identity Construction in Social Media. SAGE Open January-March 2019: 1–11. DOI: 10.1177/2158244019828847
2. Топанова Гульмира Туяковна, Габдулина Мадина Ахметжановна. (2016) "Профессиональная идентичность в контексте самоактуализации личности" Образовательный вестник «Сознание», vol. 18, no. 12, 2016, P. 132-135.
3. Рикер Поль. Я-сам как другой. М., 2008. С. 19
4. Крысин Л. П. Толковый словарь иноязычных слов. – М.: Рус. яз., 2000. – С. 260
5. Anita Fitzgerald, 2020. Professional identity: A concept analysis. Nursing Forum. 2020; P. 1–26. DOI: 10.1111/nuf.12450
6. Миронова С. П, 2008. Профессиональная идентификация личности: постановка проблемы и определение понятия. Образование и наука. 2008. № 4 (52) C. 81-90
7. Styles M. Regulation and profession‐building: a personal perspective. Int Nurs Rev. 2005;52(2). P. 81‐82.
8. Siobhan Neary, 2014. Professional Identity: What I call myself defines who I am. Career Matters, June 2014 / Issue 2.3. P. 14-15
9. Бугайчук Т. В, 2013. Профессиональная идентификация будущего преподавателя на современном этапе развития образования: структура и характеристика / Международный научно-исследовательский журнал. № 8 (15) Часть 2. С. 126—128
10. Gee, J.P. (2001). Identity as an analytic lens for research in education. Review of Research in Education, 25, 99–125.
11. Л.И. Щербакова, А.К. Дегтярев, Т.Ю. Коренюгина, 2015. "Социально- профессиональная идентичность инженера: социальные показатели" Гуманитарные, социально-экономические и общественные науки, no. 6-1, 2015, C. 212-215.
12. Дмитриенко Е. В. Социально-профессиональная идентичность психолога-консультанта на разных этапах профессионализации: Автореф. дис. … канд. психол. наук. Ярославль, 2010. 224 с.
13. Beijaard, D., Meijer, P., & Verloop, N. (2004). Reconsidering research on teachers’ professional identity. Teaching and Teacher Education, 20, 107–128.
14. Catherine Beauchamp & Lynn Thomas (2009) Understanding teacher identity: an overview of issues in the literature and implications for teacher education, Cambridge Journal of Education, 39:2, 175-189, DOI: 10.1080/03057640902902252
15. Rodgers, C., & Scott, K. (2008). The development of the personal self and professional identity in learning to teach. In M. Cochran-Smith, S. Feiman-Nemser, D.J. McIntyre & K.E. Demers (Eds.), Handbook of research on teacher education: Enduring questions and changing contexts (pp. 732–755). New York: Routledge.
16. Flores, M.A., & Day, C. (2006). Contexts which shape and reshape new teachers’ identities: A multi-perspective study. Teaching and Teacher Education, 22(2), 219–232.
17. Nurit Dvir & Orna Schatz-Oppenheimer (2020) Novice teachers in a changing reality, European Journal of Teacher Education, 43:4, P. 639-656
18. Claudia Lenuţa Rus, Anca Raluca Tomşa, Oana Luiza Rebega, and Livia Apostol. (2013) "Teachers’ Professional Identity: A Content Analysis" Procedia - Social and Behavioral Sciences, vol. 78, 2013. doi:10.1016/j.sbspro.2013.04.302
19. Mohammad Nabi Karimi, Mahdieh Mofidi, L2 Teacher Identity Development: An Activity Theoretic Perspective, System (2019), doi: 10.1016/j.system.2019.02.006
20. Yazan, B. (2018). A conceptual framework to understand language teacher identities. Journal of Second Language Teacher Education, 1(1), 21–48.
21. Алиев Батыр. (2020) Разъяснение к Закону РК «О статусе педагога». // Интернет ресурс // https://www.bilimdinews.kz/?p=83622